Galicija
Galicija, (Haličas; ukr. Галичина́, rus. Гали́ция, lenk. Galicja, vok. Galizien) – istorinis regionas Rytų Europoje, skirtingais laikotarpiais (visiškai ar iš dalies) priklausęs Kijevo Rusiai, Lietuvos Didžiajai Kunigaikštystei, Lenkijai, Austrijai-Vengrijai, Ukrainos TSR. Šiuo metu regionas padalintas tarp Ukrainos (Lvovo, Ternopilio, Ivano Frankivsko sritys) ir Lenkijos (Pakarpatės, Mažosios Lenkijos vaivadijos). Pagrindinis miestas – Lvovas. Šiaurėje Galicija ribojasi su Voluine, rytuose – su Podole, pietuose – su Huculščina, kuri skiria nuo Užkarpatės. Į vakarus nuo jos yra Mažoji Lenkija. Kadangi XVIII–XIX a. Galicija buvo vadinami keli gretimi administraciniai vienetai (kai kurie jų buvo už Galicijos regiono ribų), tad norint atskirti nuo jų, Galicijos regioną dar linkstama vadinti Rytų Galicija.